Na temelju članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15 i 37/21), a sukladno članku 3. točke 8. Uredbe o kriterijima za utvrđivanje korisnika i načinu raspodjele dijela prihoda od igara na sreću za 2022. godinu (NN23/22), ravnateljica Ureda za udruge Vlade Republike Hrvatske dana \_\_\_\_\_\_\_2022. godine donijela je

PRAVILA ZA SUFINANCIRANJE

projekata organizacija civilnoga društva

ugovorenih u okviru programa Europske unije i inozemnih fondova

za 2022. godinu

# Članak 1.

Ovim Pravilima određuju se kriteriji i postupak kojim će Ured za udruge Vlade Republike Hrvatske (u daljnjem tekstu: Ured za udruge) odobriti i sufinancirati projekte organizacija civilnoga društva u Republici Hrvatskoj ugovorene u okviru programa Europske unije i inozemnih fondova (u daljnjem tekstu: projekti), za što su sredstva osigurana u Državnom proračunu iz dijela prihoda od igara na sreću u razdjelu 020 Vlada Republike Hrvatske, Glava 02010 Ured za udruge Vlade Republike Hrvatske aktivnost A509051 – Sufinanciranje EU projekata organizacijama civilnog društva.

# Korisnici sufinanciranja

## Članak 2.

Sredstvima od dijela prihoda od igara na sreću namijenjenih sufinanciranju projekata, Ured za udruge će sufinancirati projekte koje je Europska komisija, nadležna provedbena agencija ili drugo Ugovorno tijelo (u daljnjem tekstu: Ugovorno tijelo) odobrilo odnosno ugovorilo na temelju natječaja i programa iz članka 3. ovih Pravila:

* **čiji** **nositelji** **su** **organizacije civilnoga društva s pravnim statusom udruge**, koja je registrirana i djeluje u Republici Hrvatskoj (u daljnjem tekstu: nositelj projekta), a čiji projekt se u cijelosti ili djelomično provodi u Republici Hrvatskoj;
* **u kojima** **organizacije civilnoga društva s pravnim statusom udruge,** koje su registrirane i djeluju u Republici Hrvatskoj, **imaju ulogu partnera** na projektu, koji se u cijelosti ili djelomično provodi u Republici Hrvatskoj (u daljnjem tekstu: partner);
* **čiji su nositelji projekta i partneri ostale organizacije civilnoga društva** **(zaklade, sindikati, udruge poslodavaca, privatne neprofitne ustanove, zadruge upisane u Registar neprofitnih organizacija)**, koje su registrirane i djeluju u Republici Hrvatskoj, a čiji projekt se u cijelosti ili djelomično provodi u Republici Hrvatskoj, pri čemu sufinanciranje tih projekata može ovisiti o raspoloživosti sredstava iz članka 1. ovih Pravila.

# Područja sufinanciranja

## Članak 3.

Ured za udruge sufinancirat će projekte ugovorene s Ugovornim tijelomu sklopu natječaja i programa koji podržavaju razvoj civilnoga društva na području Republike Hrvatske:

* Operativni program Učinkoviti ljudski potencijali 2014.-2020.
* Europska teritorijalna suradnja – prekogranična (Interreg A), transnacionalna

(Interreg B) i međuregionalna suradnja (Interreg C)

* natječaj raspisan od Veleposlanstva Republike Francuske u RH: „Jačanje francusko-hrvatskih partnerstava među organizacijama civilnog društva“
* Erasmus +: Sport
* Obzor Europa
* Program Europske unije za zapošljavanje i socijalne inovacije - EaSI
* Drugi programi aktivnosti Zajednice u području zdravstva
* Zdravlje za rast - Treći višegodišnji program EU u području zdravstva
* Europski instrument za demokraciju i ljudska prava (EIDHR)
* Višekorisnička IPA
* Kreativna Europa
* Program Life 2014.-2020. i 2021.-2027.
* Građani, ravnopravnost, prava i vrijednosti (CERV)
* Financijski mehanizam Europskog gospodarskog prostora i Kraljevine Norveške 2014.-2021.
* natječaji koje raspisuju pojedine Opće uprave i Službe Europske komisije, odnosno njihove agencije, a koji nisu već specificirani u ovom popisu
* natječaji koje raspisuju pojedine Opće uprave Europskog parlamenta.

# Javni poziv za podnošenje prijava za sufinanciranje projekata organizacija civilnoga društva ugovorenih u okviru programa Europske unije i inozemnih fondova za 2022. godinu

## Članak 4.

(1) Javni poziv za podnošenje prijava za sufinanciranje projekata organizacija civilnoga društva ugovorenih u okviru programa Europske unije i inozemnih fondova za 2022. godinu(u daljnjem tekstu: Javni poziv) raspisuje se nakon donošenja Pravila i otvoren je zaključno do 31. listopada 2022. godine.

(2) Sredstva za sufinanciranje projekata Ured za udruge odobravat će u 2022. godini na temelju Javnog poziva do iskorištenja ukupnog raspoloživog iznosa utvrđenog postotkomiz članka 3. točke 8. Uredbe o kriterijima za utvrđivanje korisnika i načinu raspodjele dijela prihoda od igara na sreću za 2022. godinu.

(3) Nositelji projekta, odnosno partneri mogu zatražiti sufinanciranje za projekte za koje je potpisivanje ugovora s Ugovornim tijelom preduvjet početka provedbe projektnih aktivnosti i za projekte za koje je službena objava rezultata natječaja (a ne potpisivanje ugovora) od strane Ugovornog tijela preduvjet početka provedbe aktivnosti. Za navedene projekte ugovori moraju biti potpisani, odnosno rezultati službeno objavljeni tijekom 2022. godine ili tijekom 2021. godine (ako se aktivnosti provode najmanje šest mjeseci u 2022. godini).

(4) Iznos i postotak sufinanciranja nositelja projekta odnosno partnera mora biti jasno istaknut i vidljiv iz ugovora potpisanog s Ugovornim tijelom nadležnim za program Europske unije odnosno inozemni fond u sklopu kojeg se projekt provodi. Svaki nositelj projekta odnosno partner samostalno aplicira za svoj udio u sufinanciranju, neovisno od ostalih partnera u projektu te, ukoliko je projekt prihvatljiv za sufinanciranje, potpisuje Ugovor o sufinanciranju za svoj udio, neovisno od udjela korisnika i/ili drugih partnera na projektu.

(5) Postotak sufinanciranja udjela nositelja projekta odnosno partnera, koji se može odobriti od strane Ureda za udruge za projekte ugovorene u okviru programa Europske unije i inozemnih fondova raspoloživih organizacijama civilnoga društva u Republici Hrvatskoj definiran je za svaki pojedini program u tablici kako slijedi.

|  |  |
| --- | --- |
| **Naziv programa** | **Postotak obveznog iznosa sufinanciranja koji se može odobriti** |
| Operativni program Učinkoviti ljudski potencijali 2014.-2020. | do 70% |
| Europska teritorijalna suradnja | do 70% |
| natječaj raspisan od Veleposlanstva Republike Francuske u RH: „Jačanje francusko-hrvatskih partnerstava među organizacijama civilnog društva“ | do 70% |
| Erasmus+: Sport (za projekte s detaljno raspisanim proračunom) | do 50% |
| Obzor 2020. | do 40% |
| Program Europske unije za zapošljavanje i socijalne inovacije –EaSI | do 40% |
| Drugi programi aktivnosti Zajednice u području zdravstva | do 40% |
| Zdravlje za rast – Treći višegodišnji program EU u području zdravstva | do 40% |
| Europski instrument za demokraciju i ljudska prava (EIDHR) | do 40% |
| Višekorisnička IPA | do 40% |
| Kreativna Europa | do 40% |
| Program Life 2014.-2020. i 2021.-2027. | do 40% |
| Građani, ravnopravnost, prava i vrijednosti (CERV) | do 40% |
| Financijski mehanizam EGP i Kraljevine Norveške 2014.-2021. | do 40% |
| natječaji koje raspisuju pojedine Opće uprave i Službe Europske komisije, odnosno njihove agencije, a koji nisu prethodno specificirani u ovoj tablici | do 40% |
| natječaji koje raspisuju pojedine Opće uprave Europskog parlamenta | do 40% |

(6) Ukupan broj projekata koji će se sufinancirati ovisi o broju podnesenih zahtjeva i raspoloživim sredstvima iz članka 1. ovih Pravila, a Ured za udruge će nastojati sredstva raspodijeliti ravnomjerno kako bi se obuhvatio što veći broj korisnika. U tijeku kalendarske 2022. godine istoj organizaciji civilnoga društva kao podnositelju prijave može se odobriti sufinanciranje najviše tri projekta, a samo iznimno, ovisno o raspoloživim financijskim sredstvima iz članka 1. ovih Pravila, i više od tri projekta.

(7) Organizaciji civilnoga društva Ured za udruge može samo jednom sufinancirati isti projekt.

# Prijava za sufinanciranje

## Članak 5.

(1) Prijava za sufinanciranje projekta podnosi se Uredu za udruge na propisanom obrascu koji se objavljuje uz Javni poziv.

(2) Prijavi se moraju priložiti skenirani sljedeći dokumenti:

* **Ugovor (i Dodatak Ugovoru) potpisan s Ugovornim tijelom sa svim prilozima ili potvrda o službenoj objavi rezultata natječaja od strane Ugovornog tijela** u formatu ispisa internetske stranice (u slučajevima kada je preduvjet početka provedbe aktivnosti službena objava rezultata natječaja od strane Ugovornog tijela, a ne potpisivanje ugovora),
* **Obrazac opisa projekta** (ukoliko nije dio ugovora potpisanog s Ugovornim tijelom),
* **Obrazac proračuna projekta** (ukoliko nije dio ugovora potpisanog s Ugovornim tijelom),
* **Ispunjen i potpisan obrazac Izjave o nepostojanju dvostrukog financiranja** za prijavljeni projekt,
* **Ispunjen i potpisan obrazac Izjave o financiranim projektima,**
* **Partnerski sporazum iz kojeg su razvidni udjeli sufinanciranja** nositelja i svih partnera na projektu (ukoliko to nije razvidno iz ugovora potpisanog s Ugovornim tijelom),
* **Dokazi o ostvarenim financijskim sredstvima** iz nekog drugog izvora financiranja **za projekt koji se prijavljuje za sufinanciranje** (ukoliko su financijska sredstva ostvarena),
* **Obavijesti o odobrenju svih periodičkih izvješća** koja su do trenutka podnošenja prijave za sufinanciranje zaprimljena od strane Ugovornog tijela, ukoliko je primjenjivo,
* **Važeći Statut** udruge prijavitelja (samo za udruge čiji statut nije moguće preuzeti putem Registra udruga) ili **dokaz (dopis) da je novi statut (ili njegove izmjene ili dopune) predan na ovjeru** nadležnom uredu radi usklađivanja sa Zakonom o udrugama (NN 74/14, 70/17, 98/19) (samo za udruge koje su predale zahtjev za usklađivanjem statuta sa Zakonom o udrugama, ali je njihov zahtjev još u obradi),
* **Uvjerenje da se ne vodi kazneni postupak** protiv osobe ovlaštene za zastupanje koja će potpisati ugovor o sufinanciranju (ne starije od 6 mjeseci),
* **Potvrda Porezne uprave o nepostojanju javnog duga** (ne starija od šest mjeseci).

(3) Ukoliko je **projekt organizacije civilnoga društva usmjeren na djecu kao potencijalne korisnike**, potrebno je dostaviti skenirane sljedeće dokumente:

* **Obrazac za uvid u kaznenu evidenciju** koji potpisuje osoba ovlaštena za zastupanje prijavitelja;
* **Uvjerenje da se ne vodi kazneni postupak** (ne starije od šest mjeseci) za osobe koje će kroz provedbu projektnih aktivnosti biti u kontaktu s djecom;
* uz navedenu dokumentaciju, za strance koji će kroz provedbu projektnih aktivnosti biti u kontaktu s djecom potrebno je dostaviti i ovjereni prijevod potvrde o nekažnjavanju iz matične zemlje.

(4) Za projekte organizacija civilnoga društva usmjerene na djecu kao potencijalne prijavitelje dovoljno je dostaviti samo jednu potvrdu za istu osobu ukoliko prijavitelj na Javni poziv podnosi više od jedne prijave u isto vrijeme.

(5) Prijavu sa svim prilozima potrebno je poslati elektroničkim putem na e-mail adresu: [sufinanciranje@udruge.vlada.hr](mailto:sufinanciranje@udruge.vlada.hr), a popunjeni i potpisani obrazac prijave u papirnatom obliku, zajedno sa cjelokupnom dokumentacijom u elektroničkom obliku na elektroničkom mediju za pohranu podataka preporučeno putem pošte, putem dostavljača ili osobnom dostavom na adresu Ureda za udruge sukladno Javnom pozivu i Uputama za prijavitelje za podnošenje prijava za sufinanciranje projekata organizacija civilnoga društva ugovorenih u okviru programa Europske unije i inozemnih fondova za 2022. godinu.

# Procjena prihvatljivosti prijava za sufinanciranje

## Članak 6.

(1) Procjenu prihvatljivosti prijava za sufinanciranje obavlja Povjerenstvo za procjenu prihvatljivosti prijava za sufinanciranje projekata organizacija civilnoga društva prijavljenih na Javni poziv (u daljnjem tekstu: Povjerenstvo), čiji su članovi službenici Ureda za udruge, a koje imenuje ravnateljica Ureda za udruge.

(2) Prilikom procjene prihvatljivosti prijave za sufinanciranje Povjerenstvo:

* provjerava je li podnositelj prijave upisan u Registar udruga ili drugi odgovarajući registar,
* utvrđuje imaju li osobe ovlaštene za zastupanje podnositelja prijave mandat za zastupanje,
* uvidom u Registar udruga provjerava usklađenost statuta podnositelja prijave sa Zakonom o udrugama (NN 74/14, 70/17, 98/19),
* uvidom u Registar neprofitnih organizacija provjerava vodi li podnositelj prijave uredno financijsko poslovanje,
* provjerava izvršava li podnositelj prijave uredno sve ugovorne obveze za prethodno odobrene potpore i financijska sredstava iz nacionalnih ili inozemnih javnih izvora,
* provjerava je li podnositelj prijave ispunio ugovorene obveze preuzete temeljem prijašnjih ugovora o dodjeli sredstava prema Uredu za udruge, te svim drugim davateljima financijskih sredstava iz javnih izvora.

(3) **Ukoliko je projekt organizacije civilnoga društva usmjeren na djecu kao potencijalne korisnike,** Povjerenstvo će za osobe koje će kroz provedbu projektnih aktivnosti biti u kontaktu s djecom provjeravati da:

* nisu pravomoćno osuđene za neko od kaznenih djela iz glave IX, X, XVI, XVII i XVIII Kaznenog zakona (NN 125/11, 144/12, 56/15, 61/15, 101/17, 118/18, 126/19 i 84/21) odnosno odgovarajuća kaznena djela iz prethodno važećeg Kaznenog zakona (NN 110/97, 27/98, 50/00, 129/00, 51/00, 111/03, 190/03, 105/04, 84/05, 71/06, 110/07, 152/08 i 57/11),
* nemaju izrečenu prekršajno-pravnu sankciju i/ili da im ne traje zaštitna mjera propisana Zakonom o zaštiti od nasilja u obitelji (NN 70/17, 126/19 i 84/21),
* da osobama ne traje sigurnosna mjera obveznog psihijatrijskog liječenja, obveznog liječenja od ovisnosti, obveznog psihosocijalnog tretmana, zabrane obavljanja određene dužnosti ili djelatnosti, zabrane približavanja, uznemiravanja i uhođenja, udaljenja iz zajedničkog kućanstva, zabrane pristupa internetu ili sigurnosna mjera zaštitnog nadzora po punom izvršenju kazne zatvora izrečena temeljem Kaznenog zakona (NN 125/11, 144/12, 56/15, 61/15, 101/17, 118/18, 126/19 i 84/21) odnosno temeljem prethodno važećeg Kaznenog zakona (NN 110/97, 27/98, 50/00, 129/00, 51/00, 111/03, 190/03, 105/04, 84/05, 71/06, 110/07, 152/08 i 57/11).

(4) Kada se tijekom provedbe projekta, koji je usmjeren na djecu kao potencijalne korisnike, pojave dodatni izvoditelji aktivnosti, organizacija civilnoga društva s kojom je sklopljen Ugovor o sufinanciranju obvezna je dostaviti Uredu za udruge dodatnu dokumentaciju o osobama koje će kroz provedbu projektnih aktivnosti biti u kontaktu s djecom, kako bi se izvršile naknadne provjere iz stavka 3. ovog članka.

# Donošenje Odluke o sufinanciranju

## Članak 7.

(1) Za prijave koje udovoljavaju propisanim uvjetima, na prijedlog Povjerenstva, ravnateljica Ureda za udruge donosi Odluku o sufinanciranju najkasnije u roku od 60 dana nakon zaprimanja prijave za sufinanciranje (prema datumu urudžbiranja prijave u papirnatom obliku).

(2) Neće se odobriti sredstva za sufinanciranje organizaciji civilnoga društva koja je kao nositelj projekta, odnosno partner na projektu iz Republike Hrvatske za isti projekt već dobila ukupni iznos sredstava iz nekog drugog izvora za sufinanciranje obveznog udjela korisnika u projektu. Ukoliko je nositelj projekta ili partner dobio djelomična financijska sredstva iz nekog drugog izvora, Ured za udruge može sufinancirati razliku do punog iznosa sufinanciranja koji se može odobriti nositelju projekta, odnosno partneru.

# Podnošenje prigovora

## Članak 8.

(1) Podnositelj prijave može podnijeti prigovor na nepoštivanje propisane procedure prilikom donošenja odluke o dodjeli financijskih sredstava. Rok za podnošenje prigovora je osam radnih dana od dana objave Odluke o sufinanciranju, odnosno obavijesti da prijava ne ispunjava propisane uvjete natječaja.

(2) Ravnateljica Ureda za udruge u roku od 8 radnih dana od primitka prigovora donosi odluku o prigovoru, a na temelju mišljenja koje prethodno daje posebno povjerenstvo u čijem sastavu ne mogu biti osobe koje su sudjelovale u pripremi i provedbi javnog poziva te ocjeni prihvatljivosti prijava. Prigovor ne odgađa izvršenje odluke i daljnju provedbu postupka sufinanciranja.

# Ugovaranje

## Članak 9.

(1) Na temelju Odluke o sufinanciranju iz članka 7. ovih Pravila između Ureda za udruge s jedne, te nositelja projekta ili partnera na projektu iz Republike Hrvatske s druge strane, zaključuje se Ugovor o sufinanciranju projekta koji se sastoji od posebnih i općih uvjeta ugovora. Na elemente financiranja Projekta koji nisu uređeni Posebnim uvjetima ugovora o sufinanciranju na odgovarajući se način primjenjuju Opći uvjeti propisani člancima 37. do 50. i 52. do 54. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15 i 37/21).

(2) Sa svakim od korisnika sufinanciranja (nositeljem odnosno partnerom/partnerima na projektu) zaključuje se samo jedan Ugovor o sufinanciranju za svaki pojedini projekt, neovisno o trajanju provedbe projekta.

(3) Ugovor o sufinanciranju potpisat će se najkasnije 30 dana od dana donošenja Odluke o sufinanciranju.

(4) Prije potpisivanja Ugovora o sufinanciranju na iznos veći od 20.000,00 HRK, korisnik je u obvezi dostaviti solemniziranu bjanko zadužnicu, koja je ovjerena na iznos isti ili viši od iznosa sufinanciranja. Trošak solemnizacije bjanko zadužnice je prihvatljiv trošak te se navodi u Ugovoru o sufinanciranju, a korisnik dostavlja račun koji glasi na korisnika (pravnu osobu; R1 račun) i dokaz plaćanja. Solemnizirana bjanko zadužnica ostaje u Uredu za udruge do kraja provedbe projekta.

# Isplata sredstava sufinanciranja

## Članak 10.

(1) Ured za udruge isplatit će ugovoreni iznos sredstava nositelju projekta odnosno partneru na projektu iz Republike Hrvatske u roku od 45 dana nakon potpisivanja Ugovora o sufinanciranju iz stavka 1. članka 9. ovih Pravila, odnosno odmah nakon što odobreni iznos bude dostupan na proračunskoj stavci Ureda za udruge iz članka 1. ovih Pravila. Ovisno o raspoloživosti financijskih sredstava, prednost pri isplati ugovorenog iznosa imati će prijave za sufinanciranje projekata čije aktivnosti završavaju tijekom 2022. godine.

(2) U slučaju eventualnog značajnijeg smanjenja prihoda u 2022. godini, Ured ima pravo smanjiti ukupno odobreni iznos sufinanciranja, o čemu će pravovremeno izvijestiti Korisnika i zaključiti dodatak Ugovoru.

(3) Ured za udruge ima pravo ne dodijeliti sredstva za sufinanciranje projekata organizacija civilnoga društva ugovorenih u okviru programa Europske unije i inozemnih fondova ili dodijeliti iznos koji je manji od predviđenog člankom 4. ovih Pravila, ovisno o raspoloživosti sredstava iz članka 1. ovih Pravila.

# Izvještavanje

## Članak 11.

(1) Nositelj projekta odnosno partner na projektu iz Republike Hrvatske dužan je Uredu za udruge dostaviti obavijest o odobrenju završnog izvješća od strane Ugovornog tijela i presliku odobrenog završnog izvješća o provedbi projekta u roku od 30 dana od odobrenja završnog izvješća od strane Ugovornog tijela i odobrene verzije cjelovitog opisnog i financijskog dijela izvješća u elektroničkoj verziji. Na promotivnim materijalima koji su nastali tijekom provedbe projekta, a nakon odobrenog sufinanciranja projekta, moraju postojati elementi vidljivosti o sufinanciranju projekta od strane Ureda za udruge.

(2) Nositelj projekta odnosno partner na projektu iz Republike Hrvatske dužan je u svakom trenutku na zahtjev Ureda za udruge u zatraženom roku dati sve dodatne sadržajne i administrativne informacije o projektu, kao i svu financijsku dokumentaciju u vezi s provedbom projekta.

(3) U slučaju neizvršenja obaveze iz stavka 1. i 2. ovog članka, davanja neistinitih podataka, nenamjenskog trošenja sredstava ili neispunjavanja odredbi ugovora u predviđenim rokovima, Ured za udruge ima pravo raskinuti Ugovor o sufinanciranju i zatražiti povrat sredstava s pripadajućom zakonskom zateznom kamatom.

# Povrat sredstava

## Članak 12.

(1) Imajući u vidu da Ured za udruge sredstva dodjeljuje na temelju ugovorenog iznosa, te da je iznos stvarnih prihvatljivih troškova na projektu vidljiv tek iz odobrenja završnog izvješća, Ured za udruge utvrdit će, po zaprimljenom završnom izvješću i odobrenju završnog izvješća od strane Ugovornog tijela, stvarni iznos sufinanciranja nositelja projekta odnosno partnera.

(2) Ukoliko je iznos sredstava za sufinanciranje, koje je nositelj projekta odnosno partner dobio od Ureda prema stvarnom obračunu veći od postotka navedenog za pojedini program u članku 4. ovih Pravila, Ured za udruge zatražit će povrat razlike isplaćenih sredstava u odnosu na postotak sredstava za sufinanciranje utvrđen člankom 4. ovih Pravila.

(3) Nositelj projekta, odnosno partner, izvršit će povrat zatražene razlike sredstava u Državni proračun u roku od 30 dana od primitka zahtjeva za povratom.

(4) Ukoliko je iznos sredstava za sufinanciranje, koje je nositelj projekta odnosno partner dobio od Ureda prema stvarnom obračunu manji od postotka navedenog za pojedini program u članku 4. ovih Pravila, Ured ne može naknadno isplatiti financijska sredstva niti korisnik ima pravo naknadno od Ureda potraživati isplatu financijskih sredstava.

# Dostupnost rezultata i vidljivost

## Članak 13.

Za potrebe predstavljanja i promidžbe projekata u zemlji i inozemstvu svi nositelji projekata odnosno partneri na projektu iz Republike Hrvatske Uredu za udruge će besplatno dati na nekomercijalno korištenje informacije o projektima koji su sufinancirani sukladno ovim Pravilima.

# Članak 14.

(1) Korisnici sufinanciranja se obvezuju na svim tiskanim, video, elektroničkim i drugim materijalima u vezi s projektom, a koji su nastali nakon odobrenog sufinanciranja projekta od strane Ured za udruge, te na svojim internetskim stranicama, istaknuti grb Republike Hrvatske i naziv Ureda za udruge kao institucije koja projekt sufinancira, te ispunjavati i druge obveze sukladno Smjernicama za vidljivost Ureda za udruge Vlade Republike Hrvatske u projektima i programima financiranim iz javnih izvora, koje se nalaze na mrežnoj stranici Ureda za udruge.

(2) Na svakom primjerku publikacije, programa, izloška, video ili audio materijala odnosno drugom vidljivom rezultatu projekta koji je nastao tijekom provedbe projekta, a nakon odobrenog sufinanciranja projekta od strane Ureda za udruge, korisnik sufinanciranja je dužan istaknuti obavijest sljedećeg sadržaja: “Stajališta izražena u ovoj publikaciji/programu/izlošku/videu/audio materijalu (navesti oblik vidljivog rezultata projekta) isključiva su odgovornost (navesti naziv organizacije korisnika projekta) i ne odražavaju nužno stajalište Ureda za udruge Vlade Republike Hrvatske.“

# Odgovornost za štetu

## Članak 15.

Ured za udruge ne snosi odgovornost, neposrednu ili posrednu, za štete proizašle iz bilo koje aktivnosti korisnika sufinanciranja u provedbi projekta.

# Zabrana sudjelovanja u izbornoj promidžbi

## Članak 16.

Korisnici sufinanciranja prilikom potpisa Ugovora o sufinanciranju obvezuju se da kao korisnik sredstava iz javnih izvora za provođenje projekta od interesa za opće dobro neće sudjelovati u izbornoj ili drugoj promidžbi političke stranke, koalicije ili kandidata, neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja Ugovora.

**Čuvanje dokumentacije i postupanje s osobnim podacima**

## Članak 17.

(1) Sukladno planu klasifikacijskih oznaka i brojčanih oznaka stvaratelja i primatelja pismena s rokovima čuvanja Ured za udruge dokumentaciju vezanu za sufinanciranje projekata organizacija civilnoga društva ugovorenih u okviru programa Europske unije i inozemnih fondova čuvat će 11 godina, a svi zaprimljeni osobni podaci čuvaju se sukladno Općoj uredbi o zaštiti osobnih podataka (Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ).

(2) Dokumentaciju vezana uz sufinancirani projekt Korisnik treba čuvati sukladno obvezi čuvanja dokumentacije iz temeljnog Ugovora o sufinanciranju projekta.

(3) Ured za udruge prikupljene podatke koristi isključivo u svrhu provedbe postupka sufinanciranja projekata. Sve informacije o zaštiti osobnih podataka nalaze se na mrežnoj stranici Ureda za udruge <https://udruge.gov.hr/zastita-osobnih-podataka/4795>

# Završne odredbe

## Članak 18.

Ova Pravila stupaju na snagu danom donošenja i bit će objavljena na internetskoj stranici Ureda za udruge.

**RAVNATELJICA UREDA**

**Helena Beus**

KLASA:

URBROJ:

Zagreb,